ส่วนที่ 1

ข้อมูลสรุป

( Executive Summary )

บริษัท โซลูชั่น คอนเนอร์ (1998) จำกัด (มหาชน) ประกอบธุรกิจการจำหน่าย ติดตั้ง
และพัฒนาระบบสารสนเทศในด้านของซอฟต์แวร์ ก่อตั้งขึ้นในปี 2541 ปัจจุบันมีทุนจดทะเบียน
3,712.37 ล้านบาท มีรายได้หลักร้อยละ 81.66
มาจากการให้บริการระบบสารสนเทศในด้านซอฟต์แวร์
และรายได้จากการขายและการให้บริการของบริษัทย่อย ได้แก่ บริษัท สปริงนิวส์ คอร์ปอเรชั่น
จำกัด ซึ่งดำเนินธุรกิจสถานีโทรทัศน์สปริงนิวส์ และ บริษัท ซิงค์ เทคโนโลยี จำกัด
ซึ่งทำตลาดอุปกรณ์และเครื่องมือวิทยาศาสตร์ที่ต้องอาศัยการเขียนโปรแกรมควบคุม
โดยลูกค้าส่วนใหญ่ของบริษัทฯ เป็นหน่วยงานราชการ เนื่องจากผลงานของบริษัทฯ
ที่ผ่านมามีประวัติการทำงานดี จึงได้รับความไว้วางใจจากภาครัฐบาล

ผลประกอบการรวมของกลุ่มบริษัทฯ ในปี 2555 บริษัทฯ มีรายได้จากการให้บริการจำนวน 182.15
ล้านบาท เพิ่มขึ้นจากปี 2554 จำนวน 0.32 ล้านบาท เนื่องจากบริษัทฯ
มีรายได้จากสถานีโทรทัศน์สปริงนิวส์เพิ่มขึ้น จำนวน 52.97 ล้านบาท
มาทดแทนรายได้จากการพัฒนาซอฟต์แวร์ที่ลดลงจำนวน 52.65 ล้านบาท
รายได้จากการขายซอฟต์แวร์และเครื่องมืออิเล็คโทรนิคส์ จำนวน 18.67 ล้านบาท เพิ่มขึ้นจากปี
2554 จำนวน 10.46 ล้านบาท คิดเป็นร้อยละ 127.46 ทำให้บริษัทฯมีรายได้รวม 223.04
ล้านบาท เพิ่มขึ้นจากปี 2554 จำนวน 20.86 ล้านบาท คิดเป็นเพิ่มขึ้นร้อยละ 10.31
ค่าใช้จ่ายดำเนินงานลดลงจาก 400.80 ล้านบาท เป็น 368.79 ล้านบาท ลดลงจำนวน 32.01
ล้านบาท คิดเป็นร้อยละ 7.98 เป็นผลจากต้นทุนขายและบริการที่ลดลงจำนวน 52.39 ล้านบาท
หรือลดลงร้อยละ 22.66 แต่มีการตั้งค่าเผื่อหนี้สูญและหนี้สงสัยจะสูญเพิ่มขึ้นจำนวน 11.35 ล้านบาท
จากลูกหนี้การค้าและงานบริการที่ยังไม่เรียกเก็บจากลูกค้าจำนวน 4.26 ล้านบาท
และค่าใช้จ่ายจ่ายล่วงหน้าที่ยังไม่สามารถเรียกเก็บจากผู้ว่าจ้างได้จำนวน 6.94 ล้านบาท
ต้นทุนทางการเงินลดลง 4.74 ล้านบาท คิดเป็นลดลงร้อยละ 91.92 ทำให้บริษัทฯ
มีขาดทุนสุทธิจำนวน 146.17 ล้านบาท ต่ำกว่าปี 2554 ซึ่งมีขาดทุนสุทธิจำนวน 203.79 ล้านบาท

ณ วันที่ 31 ธันวาคม 2555 บริษัทฯ มีสินทรัพย์รวม 311.29 ล้านบาท ลดลงจากปีก่อน 188.06
ล้านบาท คิดเป็นร้อยละ 37.66 ซึ่งเป็นผลมาจากการลดลงของเงินสดจำนวน 66.91 ล้านบาท
และการลดลงของลูกหนี้การค้าและลูกหนี้อื่นๆ จำนวน 99.45 ล้านบาท และมีหนี้สินรวม 54.377
ล้านบาท ลดลงจากปีก่อน 44.465 ล้านบาท
ซึ่งเป็นผลมาจากการลดลงของเจ้าหนี้การค้าและเจ้าหนี้อื่น ในส่วนของทุน บริษัทฯ
มีส่วนของผู้ถือหุ้นจำนวน 256.91 ล้านบาท

ในปีที่ผ่านมา นอกเหนือจากการที่บริษัทฯ ได้ขยายขอบเขตการดำเนินธุรกิจ
ไปให้บริการระบบงานไอทีแบบครบวงจรมากขึ้นแล้ว
ยังได้ขยายบริการไปสู่การดำเนินธุรกิจสถานีโทรทัศน์ผ่านดาวเทียม การให้บริการ Mobile
Contents และ Digital Contents ซึ่งทำให้บริษัทได้รายได้จากค่าโฆษณามากขึ้น
เนื่องจากการโฆษณาผ่านทางธุรกิจผ่านดาวเทียมยังคงได้รับความนิยมจากค่าโฆษณาที่ถูกกว่าฟรีทีวี
ตลอดจนขยายการทำตลาดอุปกรณ์และเครื่องมือวิทยาศาสตร์ที่ต้องอาศัยการเขียนโปรแกรมควบคุม
รวมถึงการให้บริการเชื่อมโยงระบบซอฟต์แวร์ไปยังนวัตกรรมด้านคอมพิวเตอร์ต่างๆ
ทำให้บริษัทสามารถขยายโอกาสทางธุรกิจได้กว้างขวางมากขึ้น

สำหรับนโยบายในปี 2556
การเปลี่ยนแปลงของเทคโนโลยีจะทำให้รายได้จากบริการบางประเภทของบริษัทฯลดลง เช่น
บริการ SMS เป็นต้น รายได้หลักจะมาจากสื่อดิจิตอล
ส่วนรายได้การพัฒนาระบบสารสนเทศจะเป็นรายได้รอง โดยในส่วนของบริษัทสปริงนิวส์
คาดว่าจะสามารถเติบโตได้ในอัตราที่สูงกว่าธุรกิจประเภทอื่น แต่บริษัทฯ
ก็จะต้องพิจารณาปรับเปลี่ยน Platform ให้สอดคล้องกับสภาวะธุรกิจเพื่อให้สามารถแข่งขันได้ด้วย
สำหรับธุรกิจของ บมจ. โซลูชั่น คอนเนอร์ (1998) จะมีอัตราการเติบโตที่ต่ำกว่า
แต่จะเน้นความสม่ำเสมอ แ ละความต่อเนื่องในการให้บริการ เพื่อให้มีรายได้อย่างต่อเนื่อง

คณะกรรมการบริษัทมีความมุ่งมั่นที่จะบริหารงานด้วยความระมัดระวังรอบคอบ
เพื่อทำให้บริษัทสามารถเติบโตได้อย่างมั่นคงในอนาคต อันจะเป็นประโยชน์ต่อผู้ถือหุ้นโดยตรง
ในโอกาสนี้ คณะกรรมการบริษัท ผู้บริหาร และพนักงานทุกคน
ใคร่ขอขอบคุณท่านผู้ถือหุ้นที่ได้ให้การสนับสนุนและให้ความไว้วางใจแก่บริษัทฯ เป็นอย่างดี
ขอขอบคุณลูกค้าที่ใช้บริการของบริษัทฯ อย่างต่อเนื่อง บริษัทฯ เชื่อมั่นว่า ตามแนวทางที่บริษัทฯ
ได้ดำเนินการมา จะนำพาให้บริษัทฯ เติบโตอย่างมั่นคงต่อไปในอนาคต